આટલા આકરા શબ્દો પાછળના બીજા કારણો પણ જાણવા જરૂરી છે. આટલા વર્ષોમાં એર ઇન્ડિયા ૩૩,૦૦૦ કરોડના દેવામાં ડૂબી ચૂકેલી છે. સરકારે તેને જ્યારે વેચવા કાઢી ત્યારે તેના ૭૦ ટકા હિસ્સાની મહત્તમ કિંમત ૩૧,૦૦૦ કરોડ આંકવામાં આવી હતી. હવે વિચારો કે આવી જંગી ખોટમાં ડૂબેલી કંપનીમાં સરકાર નાની બચતની યોજનાના ભંડોળમાંથી એક હજાર કરોડ વાપરવા આપે તો શું થાય? નિષ્ણાતોનું માનવું છે કે થવાનું કશું નથી, એક હજાર કરોડ વેડફાઈ જવાના છે. કારણ કે એર ઇન્ડિયા સરકારી કંપની હોવાના નાતે તેના બિનજરૂરી ખર્ચા તોતિંગ છે. કર્મચારીઓ જોબ સિક્યુરિટીના કારણે તોતિંગ પગાર-ભથ્થા મેળવીને પણ કામ કરતાં વધુ આરામ કરવા ટેવાયેલા છે. આવા માહોલ વચ્ચે અટવાયેલી એર ઇન્ડિયાનું જડમાંથી ઓપરેશન કરવું જરૂરી છે, પણ સાડાચાર વર્ષમાં મોદી સરકારને એવી કોઈ ફૂરસદ મળી નહીં. એર ઇન્ડિયા જેવી સરકારી સંસ્થાઓના જડમૂળથી ઓપરેશનની અપેક્ષા કોંગ્રેસ પાસેથી નહીં રાખનારા જાગૃત મતદારોએ મોદી સરકાર પાસેથી આવી અપેક્ષા રાખી હતી..